Številka: 35409-48/2025-2570-15

Datum: 9. 7. 2025

Ministrstvo za okolje, podnebje in energijo izdaja na podlagi 77. člena Zakona o varstvu okolja (Uradni list RS, št. 44/22, 18/23 - ZDU-1O, 78/23 - ZUNPEOVE, 23/24 in 21/25 - ZOPVOOV) v povezavi s prvim odstavkom 101. a člena Zakona o ohranjanju narave (Uradni list RS, št. 96/04 - ZON-UPB2, 61/06 - ZDru-1, 8/10 ZSKZ-B, 46/14, 21/18 - ZNOrg, 31/18, 82/20, 3/22 - ZDeb, 105/22 - ZZNŠPP in 18/23 - ZDU-10) v upravni zadevi določitve planov za katere je treba izvesti postopek celovite presoje njihovih vplivov na okolje za Spremembe Programa evropske kohezijske politike v obdobju 2021-2027 (različica 3.0, marec 2025), pripravljavcu plana Ministrstvu za kohezijo in regionalni razvoj, Direktoratu za kohezijo, Kotnikova 5, 1000 Ljubljana, naslednjo

# ODLOČBO

1. V postopku priprave Sprememb Programa evropske kohezijske politike v obdobju 2021-2027 (različica 3.0, marec 2025), pripravljavcu plana, Ministrstvu za kohezijo in regionalni razvoj, Direktoratu za kohezijo, ni treba izvesti postopka celovite presoje vplivov na okolje.
2. Za Spremembe Programa evropske kohezijske politike v obdobju 2021-2027 (različica 3.0, marec 2025), pripravljavcu plana, Ministrstvu za kohezijo in regionalni razvoj, Direktoratu za kohezijo, ni treba izvesti presoje sprejemljivosti vplivov izvedbe plana na varovana območja narave.
3. V tem postopku stroški niso nastali.

# Obrazložitev

Ministrstvo za kohezijo in regionalni razvoj, Direktorat za kohezijo, Kotnikova 5, 1000 Ljubljana, je dne 8. 4. 2025, z vlogo št. 3032-129/2024-1630-133, Ministrstvo za okolje, podnebje in energijo, Direktorat za okolje, Sektor za okoljske presoje (v nadaljnjem besedilu: ministrstvo) pozval za izdajo odločbe o tem, ali je v postopku priprave Sprememb Programa evropske kohezijske politike v obdobju 2021-2027 (različica 3.0, marec 2025), treba izvesti postopek celovite presoje vplivov na okolje.

Vlogi je bilo priloženo naslednje gradivo:

* Sprememba Programa evropske kohezijske politike v obdobju 2021-2027 v Sloveniji, (različica 3.0, marec 2025, Programme\_snapshot2021SI16FFPR001\_3.0\_sl);
* Utemeljitev Spremembe Programa evropske kohezijske politike 2021-2027, Priloga 2;
* Trenutno veljavna različica Programa evropske kohezijske politike v obdobju 2021-2027 v Sloveniji, različica 2.0 (Programme\_snapshot\_2021SI16FFPR001\_2.0\_sl).

Vloga je bila dne 10. 6. 2025 dopolnjena še s Prilogo: Omilitveni ukrepi in priporočila.

Po 77. členu Zakona o varstvu okolja (Uradni list RS, št. 44/22, 18/23 - ZDU-1O, 78/23 - ZUNPEOVE, 23/24 in 21/25 - ZOPVOOV, v nadaljnjem besedilu: ZVO-2) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovijo in ocenijo vplivi na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-2 v drugem odstavku 77. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave. Na podlagi tretjega odstavka 77. člena ZVO-2 se celovita presoja vplivov na okolje izvede tudi za plan, če ministrstvo oceni, da bi lahko njegova izvedba pomembneje vplivala na okolje.

Ministrstvo je gradivo preučilo in ugotovilo, da se Spremembe Programa evropske kohezijske politike v obdobju 2021-2027 v Sloveniji (različica 3.0, marec 2025) (v nadaljnjem besedilu: spremembe PEKP 21-27), nanašajo na ukrepe za pospešitev koriščenja sredstev PEKP 21-27, vključno s prerazporeditvami pravic porabe med nekaterimi specifičnimi cilji, na ukrepe za vključitev naložb platforme strateških tehnologij za Evropo (Strategic Technologies for Europe Platform - STEP) v izvajanje PEKP 21-27 in na ukrepe za prenos nekaterih naložb Načrta za okrevanje in odpornost v PEKP 21-27.

Ključne spremembe PEKP 21-27 se nanašajo na sledeče aktivnosti:

* V okviru cilja politike 1 »Konkurenčnejša in pametnejša Evropa« se oblikuje nov specifični cilj RSO1.6 »Razvoj ali proizvodnja kritičnih tehnologij«, ki bo neposredno podprl prioritete platforme STEP z osredotočanjem na razvoj in/ali proizvodnjo ključnih tehnologij od faze, kjer je izvedljivost že dokazana do komercialne proizvodnje, in na prenos inovacij ter sodelovanje v pomembnih projektih skupnega evropskega interesa (IPCEI). Na področju čistih in z viri gospodarnih tehnologij bo poudarek na razsežnostih Nacionalnega energetskega in podnebnega načrta Republike Slovenije, in sicer na razogljičenju, energetski učinkovitosti, energetski varnosti, notranjemu trgu energije, predvsem v smeri razvoja (inovativnih, procesnih) tehnologij, ki zagotavljajo sinergijske učinke povečanja obnovljivih virov energije, energetske učinkovitosti, hrambe energije, brez-emisijske mobilnosti, in v okviru pametnih energetskih sistemov za povečanje avtonomije oskrbe z energijo.
* V okviru specifičnega cilja RSO 2.4 se oblikuje ukrep, ki je namenjen izboljšanju podnebne odpornosti in preprečevanju naravnih nesreč. Ukrep je osredotočen na okrepitev podnebno-trajnostne infrastrukture in trajnostnih rešitev in naslavlja izzive, ki so posledica katastrofalnih poplav leta 2023, prispeva k dolgoročnemu zmanjšanju ranljivosti slovenskega okolja in gospodarstva.
* Spremembe PEKP 21-27 bodo pomembno naslovile pomanjkanje ključnih znanj in spretnosti, ki so potrebni za razvoj in proizvodnjo strateških tehnologij, s podpiranjem projektov, ki spodbujajo ustvarjanje kakovostnih delovnih mest in razvojem usposabljanj, prilagojenih potrebam sektorjev prihodnosti, zlasti na področju digitalnih in zelenih inovacij.
* Spremembe PEKP 21-27 bodo naslovile ugotovljene pomanjkljivosti iz vmesnega poročila, kot so nizka stopnja koriščenja sredstev za raziskave, razvoj in inovacije ter nezadostno usmerjenost v projekte z visoko dodano vrednostjo.

Na podlagi predloženega gradiva ministrstvo ocenjuje, da za predmetne spremembe PEKP 21-27 ni treba izvesti presoje vplivov na okolje na podlagi 89. člena ZVO-2 in Priloge 1 Uredbe, ker ne vsebujejo posegov, za katere je presoja vplivov na okolje obvezna.

Na podlagi 101. člena Zakona o ohranjanju narave (Uradni list RS, št. 96/04 - ZON-UPB2, 61/06 - ZDru-1, 8/10 ZSKZ-B, 46/14, 21/18 - ZNOrg, 31/18, 82/20, 3/22 - ZDeb, 105/22 - ZZNŠPP in 18/23 - ZDU-10; v nadaljnjem besedilu: ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

Ministrstvo je v postopku pridobilo mnenje Zavoda Republike Slovenije za varstvo narave, Osrednja enota (v nadaljnjem besedilu: ZRSVN) št. 3560-0053/2025-3 z dne 4. 7. 2025. ZRSVN je v mnenju navedel, da so spremembe plana večinoma zgolj opisne in ne vsebujejo konkretnih lokacij in grafičnih prikazov, glede na katere bi lahko ocenili potrebo po izvedbi presoje sprejemljivosti plana na varovana območja. Podrobnejši opis sprememb, ki je podan v Prilogi 2: Utemeljitev, sicer navaja nekatere konkretne rešitve, na primer spremembe RSO 3.1 in RSO 3.2, ki spadata pod cilje politike 3, bolj povezana Slovenija z izboljšanjem mobilnosti, ki bi lahko bistveno negativno vplivale na naravovarstvene vsebine. ZRSVN nadalje ocenjuje, da presoje sprejemljivosti vplivov izvedbe plana v naravo na varovana območja v tej fazi in na tem nivoju ni treba izvesti, pod pogojem, da se v program vključi besedilo, »da te rešitve niso presojane na nivoju Programa evropske kohezijske politike 2021-2027, zato je presojo potrebno izvesti na nižjem nivoju, kjer bodo ugotovljeni mogoči vplivi na biodiverziteto in naravne vrednote. V kolikor bodo ugotovljeni vplivi je mogoče, da vseh predlaganih rešitev ne bo mogoče izvesti«.

Na podlagi dostopnega gradiva, uradnih evidenc in mnenja ZRSVN, ministrstvo ugotavlja, da za predmetni plan na strateškem nivoju, zaradi splošnosti dokumenta, ni potrebno izvesti presoje sprejemljivosti na varovana območja in da naj se presoja izvede na nižjem nivoju načrtovanja, na nivoju posegov oziroma izvedbenih projektov izhajajočih iz predmetnega plana. Iz navedenega izhaja, da za predmetne spremembe PEKP 21-27 ni treba izvesti presoje sprejemljivosti vplivov izvedbe planov in posegov na varovana območja, kot to določa 101. člen ZON.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilu tretjega odstavka 77. člena ZVO-2 in skladno z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09 in 44/22 - ZVO-2; v nadaljnjem besedilu: Uredba o merilih). Skladno s 3. členom Uredbe o merilih je ministrstvo za mnenje o verjetno pomembnih vplivih izvedbe plana na okolje zaprosilo Direkcijo Republike Slovenije za vode, Ministrstvo za kmetijstvo, gozdarstvo in prehrano, Direktorat za kmetijstvo, Direktorat za gozdarstvo in lovstvo in Direktorat za hrano in ribištvo, Ministrstvo za kulturo, Ministrstvo za zdravje in ZRSVN.

Ministrstvo je v roku za posredovanje mnenja prejelo naslednja mnenja ministrstev in organizacij, ki sodelujejo v postopku celovite presoje vplivov na okolje:

* mnenje Direkcije RS za vode št. 35025-2/2025-5 z dne 12. 6. 2025;
* mnenje Ministrstva za zdravje, Direktorata za javno zdravje, št. 354-45/2025-4 z dne 24. 4. 2025, ki je priložilo strokovno mnenje Nacionalnega inštituta za javno zdravje št. 354-56/2025-2(256) z dne 24. 4. 2025;
* mnenje Zavoda Republike Slovenije za varstvo narave, Osrednja enota, št. 3560-0053/2025-3 z dne 4. 7. 2025.

Direkcija Republike Slovenije za vode (v nadaljnjem besedilu: DRSV), je podala mnenje št. 35025-2/2025-5 z dne 12. 6. 2025, v katerem ugotavlja, da predmetne spremembe PEKP 21-27 verjetno ne bodo pomembno vplivale na okolje z vidika upravljanja z vodami.

Ministrstvo sledi mnenju DRSV in tudi samo meni, da za spremembe PEKP 21-27 ni treba izvesti celovite presoje vplivov na okolje z vidika vplivov na vode.

Ministrstvo za zdravje je podalo mnenje št. 354-45/2025-4 z dne 24. 4. 2025, v katerem soglaša s priloženim strokovnim mnenjem Nacionalnega inštituta za javno zdravje (v nadaljnjem besedilu: NIJZ), št. 354-56/2025-2(256) z dne 24. 4. 2025. V mnenju je navedeno, da spremembe PEKP 21-27 ne bodo povzročile verjetno pomembnih vplivov na zdravje ljudi.

Ministrstvo se strinja s pridobljenim mnenjem Ministrstva za zdravje in mnenjem NIJZ.

ZRSVN je v mnenju št. 3560-0053/2025-3 z dne 4. 7. 2025 navedel, da so spremembe PEKP 21-27 večinoma zgolj opisne in ne vsebujejo konkretnih lokacij in grafičnih prikazov, glede na katere bi lahko ocenili vplive na biodiverziteto in naravne vrednote. Na podlagi Priloge 2: Utemeljitev, kjer je podan podrobnejši opis sprememb, pa ZRSVN ugotavlja, da bi posamezne konkretne rešitve lahko bistveno negativno vplivale na naravovarstvene vsebine. ZRSVN ocenjuje, da presoje sprejemljivosti vplivov izvedbe plana v naravo na varovana območja in presoje vplivov na biodiverziteto in naravne vrednote, v tej fazi in na tem nivoju ni treba izvesti, pod pogojem, da se v program vključi besedilo, »da te rešitve niso presojane na nivoju Programa evropske kohezijske politike 2021-2027, zato je presojo potrebno izvesti na nižjem nivoju, kjer bodo ugotovljeni mogoči vplivi na biodiverziteto in naravne vrednote. V kolikor bodo ugotovljeni vplivi je mogoče, da vseh predlaganih rešitev ne bo mogoče izvesti«.

Ministrstvo sledi mnenju ZRSVN in meni, da za predmetne spremembe PEKP 21-27 ni treba izvesti celovite presoje vplivov na okolje z vidika vplivov na naravo, naravne vrednote in biotsko raznovrstnost.

Ministrstvo za kmetijstvo, gozdarstvo in prehrano in Ministrstvo za kulturo mnenja v zakonsko določenem roku, niti do dne izdaje te odločbe nista podala, zato je ministrstvo odločalo brez njunih mnenj.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo da:

* se spremembe PEKP 21-27 nanašajo na ukrepe za pospešitev koriščenja sredstev PEKP 21-27, na ukrepe za vključitev naložb platforme strateških tehnologij za Evropo (STEP) v izvajanje PEKP 21-27 in na ukrepe za prenos nekaterih naložb Načrta za okrevanje in odpornost v PEKP 21-27;
* se s spremembami PEKP 21-27 ne načrtuje ureditev, ki bi pomembno vplivale na zdravje ljudi, kar sta v mnenju ugotovila tudi Ministrstvo za zdravje in NIJZ;
* za spremembe PEKP 21-27 ni treba izvesti presoje sprejemljivosti na varovana območja in celovite presoje vplivov na naravo, biotsko raznovrstnost in naravne vrednote, pod pogojem da se v programu navede, da zaradi splošnosti dokumenta, rešitve na tem strateškem nivoju niso bile presojane, zato naj se presoja izvede na nižjem nivoju načrtovanja, in sicer na nivoju posegov oziroma izvedbenih projektov izhajajočih iz predmetnega plana;
* se s spremembami PEKP 21-27 ne načrtuje ureditev, ki bi pomembno vplivale na območja kulturne dediščine in/ali na območja krajin s priznanim varstvenim statusom;
* spremembe PEKP 21-27 ne bodo verjetno pomembno vplivale na kmetijstvo in varstvo kmetijskih zemljišč in ne bodo pomembno vplivale na gozd in gozdni prostor;
* predmetne spremembe ne bodo pomembno vplivale na vodni režim in stanje voda, kar v mnenju ugotavlja tudi DRSV.

Ministrstvo je na podlagi zgoraj navedenih dejstev ter mnenj ministrstev in organizacij, ki sodelujejo v postopku celovite presoje vplivov na okolje ugotovilo, da skladno s 77. členom ZVO-2 za predmetne spremembe PEKP 21-27 ni treba izvesti celovite presoje vplivov na okolje, zato je odločilo kot izhaja iz izreka te odločbe.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, 1000 Ljubljana. Tožba se lahko vloži neposredno pisno ali pa se pošlje po pošti.

|  |  |  |
| --- | --- | --- |
| Pripravila:mag. Alenka CofPodsekretarka |  | dr. Tanja Pucelj VidovićVodja Sektorja za okoljske presoje |

Vročiti (elektronsko):

* Ministrstvo za kohezijo in regionalni razvoj, Direktorat za kohezijo, Kotnikova 5, 1000 Ljubljana, gp.mkrr@gov.si

V vednost (elektronsko):

* Direkcija Republike Slovenije za vode, gp.drsv@gov.si
* Ministrstvo za zdravje, Direktorat za javno zdravje, gp.mz@gov.si
* Zavod RS za varstvo narave, Osrednja enota, info.oe@zrsvn.si